SKRIFTLIG FORESPØRGSEL E-0530/00

af Brigitte Langenhagen (PPE-DE) til Kommissionen

(28. februar 2000)

Om: Gennemførelse af uddannelsesprogrammet Socrates

I forbindelse med gennemførelsen af Socrates-programmet for udveksling af studerende er der ifølge mine oplysninger på grund af forskellige studieordninger problemer med anerkendelsen af diplomerne ved partneruniversiteterne. Der synes især at være problemer mellem tyske og franske universiteter. Hvis diplomet for et sådant supplerende studium anerkendtes, ville det være nemmere at motivere unge studerende til at deltage. Der opstår således det indtryk, at deltagerne som følge af udvekslingen mister tid i forbindelse med gennemførelsen af deres studier og ikke vil være interesseret i udveksling i fremtiden.

Kommissionen bedes derfor besvare nedenstående spørgsmål:

1. I hvilket omfang blev der ved udformningen af Socrates-programmet taget hensyn til medlemsstaternes forskellige studieordninger?

2. Hvordan vil Kommissionen øge universiteternes beredvillighed til at anerkende diplomer eller ændre praksis i forbindelse med anerkendelse for at gøre det muligt for interesserede studerende at deltage i ordningen uden at miste tid ved deres eget universitet?

3. Hvilke foranstaltninger vil Kommissionen træffe for at sikre indbyrdes tilnærmelse af universitetsuddannelsesordningerne på EU-plan?

Svar afgivet på Kommissionens vegne af Viviane Reding

(3. april 2000)

Akademisk anerkendelse af eksamensbeviser hører under medlemsstaternes kompetenceområde. Der findes ingen gældende fællesskabsbestemmelser, som vedrører en sådan anerkendelse. I henhold til artikel 149 i EF-traktaten er den enkelte medlemsstat alene ansvarlig for undervisningsindholdet og opbygningen af uddannelsessystemet, og enhver form for harmonisering på området er udelukket. Myndighederne har ret til at lade optagelse på et uddannelsesforløb være betinget af en forudgående akademisk anerkendelse af kvalifikationer, som er erhvervet i en anden medlemsstat. De kan også selv fastlægge bestemmelserne for denne procedure, eftersom der ikke findes fællesskabsbestemmelser, der kræver, at en medlemsstat anerkender eksamensbeviser, som er erhvervet i en anden medlemsstat, som adgangsgivende til videregående studier.

Kommissionen opfordrer gennem Sokrates-programmet, navnlig Erasmus-aktionen, til gensidig anerkendelse, med henblik på videregående studier, af de forskellige uddannelsessystemer i Europa. Et konkret resultat af indsatsen for at fremme forståelsen for akademisk anerkendelse af kvalifikationer er netværket af nationale informationscentre vedrørende anerkendelse af eksamensbeviser (NARIC). Disse centre informerer om de nationale procedurer for anerkendelse af eksamensbeviser. Netværket, som blev oprettet i 1984, har til formål at fremme mobiliteten blandt studerende, lærere og forskere ved at yde kompetent vejledning og information om akademisk anerkendelse af eksamensbeviser. Disse tjenester anvendes hovedsagelig af højere læreanstalter, studerende og deres vejledere, forældre, lærere og kommende arbejdsgivere.

Kommissionen fremmer og støtter ligeledes ECTS (Det europæiske meritoverførselssystem), som giver redskaber til at skabe åbenhed, bygge bro mellem institutioner og åbne flere muligheder for de studerende. Ved at anvende almindeligt kendte målemetoder meritter og karakterer gør dette system det nemmere for institutionerne at anerkende de studerendes læringsresultater og giver redskaber til at tolke de nationale videregående uddannelsessystemer. ECTS-systemet bygger på tre grundelementer: information (om studieprogrammer og de studerendes resultater), gensidig aftale (mellem partnerinstitutionerne og den studerende) og anvendelse af ECTS-meritter (angiver den studerendes arbejdsbyrde). ECTS-systemet anvendes på nuværende tidspunkt af ca. 1.300 institutioner i Fællesskabet, EØS-staterne og de associerede lande. Systemet har opnået bred anerkendelse af nationale myndigheder, universiteter og studerende.

Som følge af den debat om eventuelle synergier mellem akademisk og erhvervsmæssig anerkendelse, som indledtes i 1994, anmodede Rådet i sine konklusioner af 6. maj 1996 Kommissionen om at undersøge mulighederne for, på frivillig basis, at indføre et europæisk administrativt bilag til akademiske eksamensbeviser. Arbejdet med dette tillæg til eksamensbeviser er overdraget til en arbejdsgruppe, der blev nedsat i december 1996 på fælles initiativ af Kommissionen, Europarådet og UNESCO/CEPES. Der er siden da udviklet en model til et tillæg til eksamensbeviser, som beskriver karakteren af og indholdet af videregående uddannelsesprogrammer og den pågældende uddannelses niveau samt oplyser om det videregående uddannelsessystem, inden for hvilket uddannelsen er taget.